Иван Пейчев
Ах, идваха големите…

chitanka.info

Ах, идваха големите

и сините коне.

Ах, идваха големите

и черните коне,

окъпани

и вечно замечтани

и как сушяха

своите чела

в нашите обятия.

Ще се завърнат ли

големите

и сините коне —

ще се завърнат ли

големите

и черните коне,

ще се завърнат ли

при нас, които вечно

ги очакваме,

но без да подозираме

копитата им

подивели от

подхлъзване

и гривите им

плъзгаво солени,

и гривите им —

смъртоносни примки,

като смъртта,

която пада

над цялата земя

и над морето,

и над нас.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.